19.03.2012

2012.gada Noteikumi Nr.

Rīgā (prot. Nr. .§)

**Klimata pārmaiņu finanšu instrumenta finansēto projektu   
atklāta konkursa "Siltumnīcefekta gāzu emisijas samazināšana transporta sektorā – atbalsts elektromobiļu un to uzlādes infrastruktūras ieviešanai" nolikums**

Izdoti saskaņā ar likuma

"Par Latvijas Republikas dalību Kioto

protokola elastīgajos mehānismos"

10.panta trešās daļas 1.un 2.punktu

I. Vispārīgie jautājumi

1. Noteikumi nosaka Klimata pārmaiņu finanšu instrumenta (turpmāk – finanšu instruments) finansēto projektu atklāta konkursa "Siltumnīcefekta gāzu emisijas samazināšana transporta sektorā – atbalsts elektromobiļu un elektromobiļu uzlādes infrastruktūras ieviešanai" (turpmāk – konkurss) nolikumu, vērtēšanas kritērijus, projektu pieteikšanas, izskatīšanas, apstiprināšanas un finansējuma piešķiršanas kārtību, kā arī projektu īstenošanas, pārskatu iesniegšanas un pārbaudes kārtību.

2. Konkursa mērķis ir veicināt siltumnīcefekta gāzu (turpmāk – SEG) emisiju samazināšanu, atbalstot tikai ar elektrību darbināmu jaunu, rūpnieciski ražotu L7e un M1 kategorijas vieglu pasažieru transportlīdzekļu (turpmāk – elektromobiļu) ieviešanu un elektromobiļu uzlādes infrastruktūras izveidošanu Latvijā.

3. Projekta iesnieguma iesniedzējs (turpmāk – projekta iesniedzējs) ir Latvijas Republikas tiešās vai pastarpinātās pārvaldes iestāde, atvasināta publiska persona, Latvijas Republikā reģistrēts komersants vai fiziska persona.

4. Konkursa ietvaros pieejamais finanšu instrumenta finansējums (turpmāk – finansējums):

4.1. šo noteikumu 7.1.apakšpunktā minētajai aktivitātei – 1 761 310 latu;

4.2. šo noteikumu 7.2.apakšpunktā minētajai aktivitātei – 1 761 311 latu.

5. Konkursa ietvaros apstiprināto projektu aktivitātes jāīsteno ne vēlāk kā līdz 2013.gada 1.jūlijam.

6. Konkursa projektu īstenošanas rezultātā panākto SEG emisiju samazinājumu aprēķina sabiedrība ar ierobežotu atbildību „Vides investīciju fonds” (turpmāk – VIF), pamatojoties uz šo noteikumu 74. punktā minēto monitoringa informāciju.

7. Konkursa ietvaros atbalsta šādas projekta aktivitātes:

7.1. elektromobiļu iegāde, kas atbilst šādām minimālām prasībām: elektromobiļa maksimālais nobraukums starp uzlādes reizēm – 100 kilometri, elektromobiļa maksimālais ātrums – 100 kilometri stundā;

7.2. ar elektrību darbināmu transportlīdzekļu kombinēto uzlādes staciju, kas ietver gan 43kW maiņstrāvas, gan arī 50 kW līdzstrāvas uzlādes iespēju, iegāde, montāža un uzturēšana divu gadu laikā pēc uzlādes staciju uzstādīšanas, kā arī pieslēgšana sadales elektriskajam tīklam, kas atbilst šo noteikumu 15.3.apakšpunkta nosacījumiem.

8. Pēc šo noteikumu spēkā stāšanās atbildīgā iestāde šo noteikumu 7.2.apakšpunktā minētajai aktivitātei organizē centralizētu iepirkumu, kura ietvaros tiks noteikti uzņēmumi, kas nodrošinās:

8.1. uzlādes staciju piegādi, montāžu un apkalpošanu divu gadu laikā pēc uzlādes staciju uzstādīšanas;

8.2. uzlādes staciju pieslēgšanu sadales elektriskajam tīklam, kas atbilst šo noteikumu 15.3.apakšpunkta nosacījumiem..

9. Finansējumu projekta iesniedzējiem, kas ir komersanti, piešķir:

9.1. šo noteikumu 7.1. apakšpunktā minētajai aktivitātei – atbilstoši *de minimis* atbalstam saskaņā ar Komisijas 2006. gada 15. decembra Regulu (EK) Nr. [1998/2006](http://eur-lex.europa.eu/LexUriServ/LexUriServ.do?uri=OJ:L:2006:379:0005:01:LV:HTML) par Līguma 87. un 88. panta piemērošanu *de minimis* atbalstam (turpmāk – Komisijas regula Nr. [1998/2006](http://eur-lex.europa.eu/LexUriServ/LexUriServ.do?uri=OJ:L:2006:379:0005:01:LV:HTML)) (Eiropas Savienības Oficiālais Vēstnesis, 2006. gada 15. decembris, Nr. L379/5) vai Komisijas 2008. gada 6. augusta Regulas (EK) Nr. [800/2008](http://eur-lex.europa.eu/LexUriServ/LexUriServ.do?uri=CELEX:32008R0800:LV:HTML), kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88. pantu (vispārējā grupu atbrīvojuma regula) (turpmāk – Komisijas regula Nr. [800/2008](http://eur-lex.europa.eu/LexUriServ/LexUriServ.do?uri=CELEX:32008R0800:LV:HTML)) (Eiropas Savienības Oficiālais Vēstnesis, 2008. gada 6. augusts, Nr. L214/3) 19. panta 1. un 3. punktam;

9.2. šo noteikumu 7.2. apakšpunktā minētajai aktivitātei – atbilstoši Komisijas regulas Nr.800/2008 13.panta 1.punktam.

10. Ja tiešās vai pastarpinātās pārvaldes iestāde vai atvasinātā publiskā persona iesniedz projekta iesniegumu par šo noteikumu 7.punktā minētajām aktivitātēm, atbildīgā iestāde pēc lēmuma pieņemšanas par projekta apstiprināšanu ar nosacījumu (atbilstoši šo noteikumu 55.punktam) iesniedz informāciju par projektu Finanšu ministrijā izvērtēšanai saskaņā ar komercdarbības atbalsta kontroles jomu regulējošajiem normatīvajiem aktiem. Ja Finanšu ministrija klasificē atbalstu projektam kā komercdarbības atbalstu, piemērojami šo noteikumu nosacījumi, kas attiecas uz komersantiem.

11. Projektu īsteno Latvijas Republikas teritorijā.

12. Šo noteikumu 7.1.apakšpunkta aktivitātes ietvaros iegādāto elektromobili reģistrē Latvijas Republikā.

**II. Prasības projekta iesniedzējam**

13. Projekta iesniedzējam ir tiesības iesniegt vienu projekta iesniegumu gan par šo noteikumu 7.1.apakšpunktā, gan arī 7.2. apakšpunktā minēto aktivitāti. Par vienu un to pašu aktivitāti var iesniegt vienu projekta iesniegumu. Vienā projekta iesniegumā nedrīkst būt iekļautas vairākas šo noteikumu 7. punktā minētās aktivitātes.

14. Projekta iesniedzējs, ja tas ir komersants, kas plāno saņemt finansējumu atbilstoši Komisijas regulai Nr.800/2008, atbilst sīkā (mikro), mazā vai vidējā komersanta kategorijai saskaņā ar Komisijas regulas Nr. [800/2008](http://pro.nais.lv/naiser/esdoc.cfm?esid=32008R0800) 1. pielikumā iekļautajiem nosacījumiem sīkajam (mikro), mazajam vai vidējam komersantam vai lielā komersanta kategorijai saskaņā ar Komisijas regulas Nr.[800/2008](http://pro.nais.lv/naiser/esdoc.cfm?esid=32008R0800) 2. panta 8. punktu.

15. Projekta iesniegums par šo noteikumu 7.2. apakšpunktā minēto aktivitāti ir atbilstošs šādām prasībām:

15.1. projektu īsteno vietā, kas atrodas līdz 500m attālumā no nozīmīgām satiksmes plūsmām – valsts galvenajiem un reģionālajiem autoceļiem, tostarp degvielas uzpildes stacijās vai lielveikalu autostāvvietās;

15.2. uzlādes stacijai ir nodrošināta autostāvvieta vismaz diviem elektromobiļiem visu diennakti līdz to pilnīgai uzlādei;

15.3. sadales elektriskais tīkls projekta īstenošanas vietā nodrošina elektromobiļu uzlādes punkta pieslēguma elektroapgādi ar:

15.3.1. maiņspriegumu: 3x400/230V;

15.3.2. elektrisko strāvu ne mazāku par 120A;

15.4. zeme, uz kuras paredzēts īstenot projektu, pieder projekta iesniedzējam, vai projekta iesniedzējam ir rakstveida līgums par zemes lietošanas tiesībām projekta īstenošanai vismaz uz pieciem gadiem. Ja zemes lietošanas tiesības nav nostiprinātas zemesgrāmatā līdz projekta iesnieguma iesniegšanas termiņa beigām, projekta iesniedzējs pēc lēmuma par projekta apstiprināšanu saņemšanas izpilda šo noteikumu 60.2.apakšpunktā minētās prasības.

16. Projekta iesniedzējam, kas vēlas īstenot šo noteikumu 7.2.apakšpunktā minēto aktivitāti, ir saistošs šo noteikumu 8.punktā noteiktā centralizētā iepirkuma rezultāts. Projekta iesniedzēja pienākums ir iepazīties ar centralizētā iepirkuma dokumentāciju un norādīt savā projekta iesniegumā aktivitāšu cenas, kādas noteiktas centralizētā iepirkuma rezultātā.

17. Uz finansējumu projekta īstenošanai nevar pretendēt, ja:

17.1. projekta iesniedzējam ir nodokļu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 100 latus;

17.2. projekta iesniedzējs vai projekta iesniedzēja, kas ir juridiska persona, interesēs fiziska persona ir izdarījusi noziedzīgu nodarījumu, kas skāris Latvijas Republikas vai Eiropas Savienības finanšu intereses, un projekta iesniedzējam saskaņā ar Krimināllikumu ir piemēroti piespiedu ietekmēšanas līdzekļi;

17.3. projekta iesniedzējs par finanšu instrumenta finansētajām attiecināmajām izmaksām ir saņēmis vai plāno saņemt līdzfinansējumu citu finansējuma programmu vai individuālā atbalsta projekta ietvaros no citiem finanšu instrumentiem, tai skaitā no Eiropas Savienības vai ārvalstu finanšu palīdzības līdzekļiem;

17.4. projekta iesniedzējs ir komersants, un tas atbilst grūtībās nonākuša komersanta statusam. Grūtībās nonācis komersants ir komersants, kuram:

17.4.1. ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tas atrodas sanācijas procesā vai tā saimnieciskā darbība ir izbeigta;

17.4.2. projekta iesnieguma iesniegšanas dienā zaudējumi pārsniedz pusi no pamatkapitāla un pēdējo 12 mēnešu laikā zaudējumi pārsniedz ceturtdaļu no pamatkapitāla;

17.4.3. projekta iesnieguma iesniegšanas dienā saskaņā ar pēdējo divu noslēgto finanšu gadu pārskatiem ir novērojamas grūtībās nonākuša komersanta pazīmes – zaudējumu pieaugums, apgrozījuma samazināšanās, naudas plūsmas samazināšanās, parādu pieaugums, procentu likmju celšanās, gatavās produkcijas krājumu pieaugums, jaudas pārpalikums, zems likviditātes koeficients, krītoša vai nulles aktīvu vērtība;

17.4.4. nav iespēju nosegt zaudējumus no saviem līdzekļiem vai ar līdzekļiem, ko tas spēj iegūt no sava īpašnieka vai kreditoriem, un tas nespēj apturēt zaudējumus, kuri bez valsts iestāžu ārējās iejaukšanās īstermiņā vai vidējā termiņā noteikti izraisīs komercsabiedrības nespēju turpināt darbību.

III. Finansējuma apmēra noteikšana

18. Šo noteikumu 7.1. apakšpunktā minētajai aktivitātei pieejamais maksimālais finanšu instrumenta finansējums:

18.1. projekta iesniedzējam, kas ir:

18.1.1. tiešā vai pastarpinātā pārvaldes iestāde, atvasinātā publiskā persona, ir 390 000 LVL;

18.1.2. komersants, kas izvēlas atbalstu saskaņā ar Komisijas regulu Nr.800/2008, ir 390 000 LVL;

18.1.3. komersants, kas izvēlas atbalstu saskaņā ar Komisijas regulu Nr.1998/2006, ir EUR 200 000 vai EUR 100 000 (uzņēmumiem, kas darbojas autotransporta nozarē) ekvivalents latos kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* un citu ierobežotā apmēra atbalstu;

18.1.4. fiziskā persona, ir 13 000 LVL;

18.2. vienam elektromobilim ir 13 000 LVL.

19. Konkursa ietvaros maksimāli pieļaujamā finanšu instrumenta atbalsta intensitāte no projekta kopējām attiecināmajām izmaksām:

19.1. šo noteikumu 7.1.apakšpunktā minētajai aktivitātei:

19.1.1. tiešām vai pastarpinātām pārvaldes iestādēm vai atvasinātām publiskām personām – līdz 85 %;

19.1.2. komersantiem, kas izvēlas atbalstu saskaņā ar Komisijas regulas Nr.800/2008 19.panta 5.punktu:

19.1.2.1. sīkajiem (mikro) un mazajiem komersantiem – līdz 65 %;

19.1.2.2. vidējiem komersantiem – līdz 55 %;

19.1.2.3. lielajiem komersantiem – līdz 45%;

19.1.3. komersantiem, kas izvēlas atbalstu saskaņā ar regulu Nr.1998/2006, un fiziskām personām – līdz 50%;

19.2. šo noteikumu 7.2.apakšpunktā minētajai aktivitātei:

19.2.1. tiešām vai pastarpinātām pārvaldes iestādēm, kā arī atvasinātām publiskām personām – līdz 85%;

19.2.2. komersantiem saskaņā ar Komisijas regulas Nr.800/2008 13.panta 3.un 4.punktu:

19.2.2.1. sīkajiem (mikro) un mazajiem komersantiem – līdz 70%;

19.2.2.2. vidējiem komersantiem – līdz 60%;

19.2.2.3. lielajiem komersantiem – līdz 50%;

19.2.3. fiziskām personām atbalsts netiek sniegts.

20. Šo noteikumu 7. punktā minētajām aktivitātēm atbilstoši regulai Nr.800/2008 piešķirto finansējumu komersantiem attiecībā uz tām pašām attiecināmajām izmaksām var apvienot ar *de minimis* atbalstu, ja piešķirtais finansējums kopā nepārsniedz maksimāli pieļaujamo atbalsta intensitāti neatkarīgi no tā, vai atbalsts tiek piešķirts no vietējiem, reģionālajiem, valsts vai Eiropas Savienības finanšu līdzekļiem.

21. Finansējums, ko piešķir šo noteikumu 7.1. apakšpunktā minētajai aktivitātei kā *de minimis* atbalstu, kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu tas nepārsniedz regulas Nr. [1998/2006](http://eur-lex.europa.eu/LexUriServ/LexUriServ.do?uri=OJ:L:2006:379:0005:01:LV:HTML) 2. panta 2. punktā noteikto maksimālo *de minimis* atbalsta apmēru.

22. Finansējuma uzskaiti, kas piešķirts šo noteikumu 7.1. apakšpunktā minētajai aktivitātei kā *de minimis* atbalstu, veic saskaņā ar normatīvajiem aktiem par *de minimis* un cita ierobežota apmēra atbalsta uzskaites veidlapu paraugiem un piešķiršanas kārtību vai *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

23. Projekta sadārdzinājumu attiecībā uz apstiprinātajā projekta attiecināmajām izmaksām sedz:

23.1. no attiecīgā projekta iesniedzēja, kurš noslēdza projekta līgumu par projekta īstenošanu ar atbildīgo iestādi un VIF (turpmāk – finansējuma saņēmējs), finanšu līdzekļiem, ja finansējuma saņēmējs nav valsts budžeta iestāde;

23.2. pamatotos gadījumos – no valsts budžeta līdzekļiem, ja finansējuma saņēmējs ir valsts budžeta iestāde.

**IV. Konkursa ietvaros attiecināmās un neattiecināmās izmaksas**

24. Konkursa ietvaros attiecināmas ir šādas izmaksas:

24.1. šo noteikumu 7.1. apakšpunktā minētajai aktivitātei:

24.1.1. tiešām vai pastarpinātām pārvaldes iestādēm, atvasinātām publiskām personām, komersantiem, kas izvēlas atbalstu saskaņā ar regulu Nr.1998/2006, kā arī fiziskām personām: elektromobiļa iegādes izmaksas;

24.1.2. komersantiem, kas izvēlas atbalstu saskaņā ar regulu Nr.800/2008: izmaksu starpība starp elektromobiļa iegādes izmaksām un jauna, elektromobilim līdzvērtīgās klases ar fosilo degvielu darbināma transportlīdzekļa vidējām iegādes izmaksām, kuru vērtība šo noteikumu ietvaros ir 7 000 LVL;

24.2. šo noteikumu 7.2. apakšpunktā minētajai aktivitātei:

24.2.1. ar elektrību darbināmu transportlīdzekļu uzlādes staciju iegādes, montāžas un uzturēšanas izmaksas divu gadu laikā pēc uzlādes stacijas uzstādīšanas;

24.2.2. uzlādes stacijas pieslēgšanas izmaksas sadales elektriskajam tīklam, kas atbilst šo noteikumu 15.3.apakšpunkta nosacījumiem.

25. Izmaksas uzskatāmas par attiecināmām, ja:

25.1. tās atbilst šo noteikumu 24. punktā minētajām izmaksām;

25.2. tās ir nepieciešamas projekta īstenošanai un ir iekļautas projekta iesniegumā un projekta līgumā;

25.3. šo noteikumu 7.1.apakšpunktā minētās aktivitātes ietvaros tās ir radušās pēc projekta iesniegumu iesniegšanas termiņa beigām, taču ne vēlāk kā līdz projekta īstenošanas termiņa beigām, savukārt, šo noteikumu 7.2.apakšpunktā minētās aktivitātes ietvaros – pēc projekta līguma noslēgšanas, taču ne vēlāk kā līdz projekta īstenošanas termiņa beigām;

25.4. tās ir norādītas finansējuma saņēmēja, kas ir juridiskā persona, grāmatvedības uzskaitē, ir identificējamas, nodalītas no pārējām izmaksām, ir pārbaudāmas, kā arī ir iekļautas finansējuma saņēmēja aktīvos kā amortizējamie ilgtermiņa ieguldījumi, kā arī apliecinātas ar attiecīgiem attaisnojuma dokumentu oriģināliem vai dokumentu atvasinājumiem, kuri izgatavoti atbilstoši normatīvajos aktos noteiktajām dokumentu izstrādes un noformēšanas prasībām;

25.5. ja projekta iesniedzējs ir komersants, kas plāno īstenot šo noteikumu 7.1. apakšpunktā minēto aktivitāti saskaņā ar Komisijas regulu Nr.800/2008, tas atbilst minētās regulas 19. panta 6. punktā noteiktajām prasībām;

25.6. ja projekta iesniedzējs ir lielais komersants, kas plāno īstenot kādu no šo noteikumu 7. punktā minētām aktivitātēm saskaņā ar Komisijas regulu Nr.800/2008, tas projekta īstenošanas laikā izpilda minētās regulas 8. panta 3. punktā noteiktās prasības, un atbildīgā iestāde pirms projekta īstenošanas to pārbauda.

26. Konkursa ietvaros neattiecināmas ir šādas izmaksas:

26.1. izmaksas, kas radušās pirms projekta līguma noslēgšanas, ja projekta iesniedzējs plāno īstenot šo noteikumu 7.2. apakšpunktā minēto aktivitāti, vai pēc projekta īstenošanas termiņa beigām neatkarīgi no īstenojamās aktivitātes;

26.2. izmaksas, kas tiek segtas citu finansējuma programmu vai individuālā atbalsta projektu ietvaros no citiem finanšu instrumentiem, tai skaitā Eiropas Savienības vai ārvalstu finanšu palīdzības līdzekļiem;

26.3. izmaksas, kas pārsniedz apstiprinātajā projektā paredzēto attiecināmo izmaksu apmēru;

26.4. projekta iesniedzēja kārtējie uzturēšanas izdevumi;

26.5. elektromobiļa apdrošināšanas izmaksas, līzinga un nomas darījumu izmaksas;

26.6. muitas nodokļi un nodevas, ja elektromobili iegādājas ārpus Latvijas Republikas;

26.7. pievienotās vērtības nodokļa maksājumi, ja tie ir atgūstami no valsts budžeta;

26.8. samaksa par aizdevuma izskatīšanu, noformēšanu un rezervēšanu, procentu maksājumi, soda procenti, maksājumi par naudas pārskaitījumiem, komisijas nauda, zaudējumi sakarā ar valūtas maiņu un citi tiešie finansiālie izdevumi;

26.9. projekta iesnieguma sagatavošanas izmaksas;

26.10. citas izmaksas, kas nav noteiktas kā attiecināmās.

**V. Konkursa izsludināšanas kārtība**

27. Konkursu izsludina:

27.1. šo noteikumu 7.1.apakšpunktā minētajai aktivitātei 40 darbdienu laikā pēc šo noteikumu spēkā stāšanās par šo noteikumu 4.1.apakšpunktā minēto finansējumu;

27.2. šo noteikumu 7.2.apakšpunktā minētajai aktivitātei 10 darbdienu laikā pēc šo noteikumu 8.punktā minētā iepirkuma rezultātu paziņošanas par šo noteikumu 4.2.apakšpunktā minēto finansējumu.

28. Atbildīgā iestāde izsludina konkursu, ievietojot sludinājumu laikrakstā "Latvijas Vēstnesis", atbildīgās iestādes un VIF tīmekļa vietnē.  Konkursa izsludināšanas dienā atbildīgā iestāde savā tīmekļa vietnē ievieto vadlīnijas projektu iesnieguma veidlapas aizpildīšanai.

29. Atbildīgā iestāde konkursa sludinājumā norāda konkursa nosaukumu, projektu iesnie­gumu iesniegšanas termiņu (datumu un laiku), vietu (atbildīgās iestādes adresi) un elektroniskā pasta adresi.

30. Projektu iesniegumu iesniegšanas termiņš ir 40 darbdienas pēc konkursa izsludināšanas dienas. Atbildīgā iestāde var pagarināt projekta iesnieguma iesniegšanas termiņu uz laiku līdz 20 darbdienām, publicējot sludinājumu par projektu iesniegumu iesniegšanas termiņa pagarinājumu atbildīgās iestādes tīmekļa vietnē, VIF tīmekļa vietnē un laikrakstā "Latvijas Vēstnesis".

VI. Projekta iesnieguma saturs un iesniegšanas kārtība

31. Projekta iesniegumu – aizpildītu projekta iesnieguma veidlapu (1. vai 2.pielikums) un šo noteikumu 32. punktā minētos papildus iesniedzamos dokumentus – iesniedz vienā no šādiem veidiem:

31.1. papīra formā nosūtot projekta iesniegumu pa pastu vai iesniedzot personīgi un pievienojot tam elektronisko datu nesēju ar identiski aizpildītu projekta iesnieguma veidlapu un visiem šo noteikumu 32.punktā minētiem papildus iesniedzamiem dokumentiem;

31.2. elektroniskā dokumenta formā, nosūtot projekta iesniegumu   pa elektronisko pastu, parakstītu ar drošu elektronisko parakstu un apliecinātu ar laika zīmogu saskaņā ar Elektronisko dokumentu likumu.

32. Papildus iesniedzamo dokumentu saraksts:

32.1.  ja projekta iesniedzējs ir tiešās vai pastarpinātās pārvaldes iestāde vai atvasinātā publiskā persona, projekta iesniedzēja lēmums par projekta īstenošanu vai minētā lēmuma izrakstu:

32.1.1. kuru parakstījis pašvaldības pārstāvis, pastarpinātās pārvaldes iestādes vai atvasinātās publiskās personas vadītājs vai tās ministrijas atbil­dīgā amatpersona, kuras padotībā ir tiešās pārvaldes iestāde;

32.1.2. kurā norādītas projekta kopējās izmaksas jeb projekta attiecināmās izmaksas (finanšu instrumenta finansējums un projekta iesniedzēja līdzfinansējums) un neattiecināmās izmaksas;

32.1.3. kurā norādīta persona, kas nodrošinās vai sniegs projekta līdzfinansējumu;

32.1.4. ja projekta iesniedzējs nesniedz projekta līdzfinansējumu, tas lēmumam pievieno arī vienu no šādiem dokumentiem:

32.1.4.1. ja līdzfinansējumu sniedz pastarpinātās pārvaldes iestāde vai atvasinātā publiskā persona, kura nav valsts budžeta iestāde (kura nav projekta iesniedzējs), lēmumu par līdzfinansējuma nodrošināšanu attiecināmo un neattiecināmo izmaksu segšanai, kuru parakstīja pašvaldības pārstāvis, pastarpinātās pārvaldes iestādes vai atvasinātās publiskās personas vadītājs;

32.1.4.2. ja līdzfinansējumu sniedz kredītiestāde, kredītiestādes izziņu par to, ka kredītiestāde ir saņēmusi un plāno izskatīt projekta iesniedzēja pieprasījumu piešķirt projektam nepieciešamo līdzfinansējumu attiecināmo un neattiecināmo izmaksu segšanai;

32.1.4.3. ja līdzfinansējumu sniedz privātpersona, kas nav kredītiestāde, dokumentus, kas pierāda, ka līdzfinansētāja rīcībā ir projekta līdzfinansēšanai (attiecināmo un neattiecināmo izmaksu segšanai) nepieciešamais līdzekļu apjoms;

32.2. ja projekta iesniedzējs ir komersants, projekta iesniedzēja lēmums par projekta īstenošanu vai minētā lēmuma izrakstu:

32.2.1. kuru parakstījis komersanta augstākās lēmējinstitūcijas (valdes vai padomes) pārstāvis;

32.2.2. kurā norādītas projekta kopējās izmaksas jeb projekta attiecināmās izmaksas (finanšu instrumenta finansējums un projekta iesniedzēja līdzfinansējums) un neattiecināmās izmaksas;

32.2.3. kurā norādīta persona, kas nodrošinās vai sniegs projekta līdzfinansējumu, pievienojot arī vienu no šādiem dokumentiem:

32.2.3.1. ja līdzfinansējumu nodrošina projekta iesniedzējs, dokumentus, kas pierāda, ka projekta iesniedzēja rīcībā ir projekta līdzfinansēšanai (attiecināmo un neattiecināmo izmaksu segšanai) nepieciešamais līdzekļu apjoms;

32.2.3.2. ja līdzfinansējumu sniedz kredītiestāde, kredītiestādes izziņu par to, ka kredītiestāde ir saņēmusi un plāno izskatīt projekta iesniedzēja pieprasījumu piešķirt projektam nepieciešamo līdzfinansējumu attiecināmo un neattiecināmo izmaksu segšanai;

32.2.3.3. ja līdzfinansējumu sniedz privātpersona, kas nav kredītiestāde, dokumentus, kas pierāda, ka līdzfinansētāja rīcībā ir projekta līdzfinansēšanai (attiecināmo un neattiecināmo izmaksu segšanai) nepieciešamais līdzekļu apjoms;

32.3. notariāli apliecināta  pilnvara, kurā persona ir pilnvarota parakstīt projekta iesniegumu (ja attiecināms);

32.4. ja projekta iesniedzējs plāno īstenot šo noteikumu 7.1.apakšpunktā minēto aktivitāti:

32.4.1. elektromobiļa tehniskās specifikācijas kopsavilkums;

32.4.2. iepirkuma procedūras veikšanai nepieciešamās tehniskās specifikācijas (nav attiecināms uz fiziskām personām)

32.4.3. ja projekta iesniedzējs ir komersants, kas plāno īstenot aktivitāti saskaņā ar:

32.4.3.1. Komisijas regulu Nr. 800/2008, deklarācija par komercsabiedrības atbilstību sīkajai (mikro), mazajai vai vidējai komercsabiedrībai, kas aizpildīta saskaņā ar normatīvajiem aktiem par komercsabiedrību deklarēšanas kārtību atbilstoši sīkajai (mikro), mazajai vai vidējai komercsabiedrībai;

32.4.3.2. Komisijas regulu Nr. 1998/2006, uzskaites veidlapa par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību vai *de minimis* un cita ierobežota apmēra atbalsta uzskaites veidlapu paraugiem un piešķiršanas kārtību;

32.5. ja projekta iesniedzējs plāno īstenot šo noteikumu 7.2. apakšpunktā minēto aktivitāti:

32.5.1. ar akciju sabiedrību „Sadales tīkls” noslēgtā sadales sistēmas pakalpojuma līguma (kopā ar pielikumu par pieslēguma tehniskajiem parametriem) kopija katrai uzlādes stacijai atsevišķi;

32.5.2. ja projekta iesniedzējs ir komersants, deklarācija par komercsabiedrības atbilstību sīkajai (mikro), mazajai vai vidējai komercsabiedrībai, kas aizpildīta saskaņā ar normatīvajiem aktiem par komercsabiedrību deklarēšanas kārtību atbilstoši sīkajai (mikro), mazajai vai vidējai komercsabiedrībai.

33. Iepirkumus, kas nepieciešami šo noteikumu 7.1.apakšpunktā minētās aktivitātes projekta sagatavošanai un īstenošanai, projekta iesniedzējs vai finansējuma saņēmējs, kas nav fiziskā persona, veic:

33.1. saskaņā ar normatīvajiem aktiem, kas reglamentē publisko iepirkumu, ja projekta iesniedzējs ir Latvijas Republikas tiešās vai pastarpinātās pārvaldes iestāde vai atvasināta publiska persona;

33.2. saskaņā ar iepirkuma procedūru un tās piemērošanas kārtību, ja projekta iesniedzējs ir Latvijas Republikā reģistrēts komersants.

34. Projekta iesniedzējs, gatavojot projekta iesniegumu, ievēro šādus nosacījumus:

34.1. projekta iesniegumu paraksta projekta iesniedzējs, projekta iesniedzēja likumīgais pārstāvis vai tā pilnvarota persona;

34.2. projekta iesniegumu sagatavo un noformē atbilstoši lietvedību regu­lējošos normatīvajos aktos noteiktajām dokumentu izstrādes un noformēšanas prasībām;

34.3. projekta iesnieguma veidlapu sagatavo datorrakstā latviešu valodā, izņemot projekta iesnieguma veidlapas (1. un 2. pielikums) 2.1.2. sadaļu;

34.4. projekta iesnieguma veidlapai pievieno papildus iesniedzamo dokumentu oriģinālus vai to atvasinājumus, kas sagatavoti atbilstoši normatīvajos aktos noteiktajām dokumentu izstrādes un noformēšanas prasībām, un, ja tie nav valsts valodā, tie ir sagatavoti un apliecināti atbilstoši normatīvajiem aktiem par kārtību, kādā apliecināmi tulkojumi valsts valodā;

34.5. projekta iesniegumu aizpilda bez neatrunātiem svītrojumiem, dzēsumiem, aizkrāsojumiem, labojumiem un papildinājumiem;

34.6. projekta iesnieguma veidlapā visos aprēķinos izmanto naudas vienību – lats;

34.7. ja projekta iesniegumu iesniedz papīra formā:

34.7.1. projekta iesnieguma veidlapa un šo noteikumu 32.punktā minētie papildus iesniedzamie dokumenti ir identiski ar projekta iesnie­gumam elektroniskā formā pievienoto projekta iesnieguma veidlapu un šo noteikumu 32.punktā minētiem papildus iesniedzamiem dokumentiem;

34.7.2. projekta iesniegumam pievieno elektronisko datu nesēju ar projekta iesnieguma veidlapu un šo noteikumu 32.punktā minētiem papildus iesniedzamiem dokumentiem *DOC*, *DOCX*, *XLS*, *XLSX*, *JPG* vai *PDF* datņu formātā;

34.7.3. projekta iesnieguma veidlapa ir cauršūta (caurauklota) kopā ar papildus iesniedzamiem dokumentiem, saglabājos vienotu lappušu numerāciju;

34.8. ja projekta iesniegumu iesniedz elektroniska dokumenta formā:

34.8.1. to noformē atbilstoši normatīvajiem aktiem par elektronisko dokumentu izstrādāšanu, noformēšanu, glabāšanu un apriti;

34.8.2. to izstrādā *DOC*, *DOCX*, *XLS*, *XLSX*, *JPG* vai *PDF* datņu formātā;

34.8.3. projekta iesnieguma veidlapu un šo noteikumu 32.punktā minētos papildus iesniedzamos dokumentus paraksta ar drošu elektronisko parakstu un apliecina ar laika zīmogu pirms projektu iesniegumu iesniegšanas termiņa beigām atbilstoši normatīvajiem aktiem par elektroniskiem dokumentiem un dokumentu juridisko spēku.

35. Ja projekta iesniedzējs projekta iesniegumu iesniedz:

35.1. papīra formā, nosūtot to pa pastu vai iesniedzot atbildīgajā iestādē personīgi, projekta iesniegumu ievieto slēgtā iepakojumā un uz tā norāda:

35.1.1. adresātu:

35.1.1.1. iesniedzot personīgi – Vides aizsardzības un reģionālās attīstības ministrija;

35.1.1.2. nosūtot pa pastu – Vides aizsardzības un reģionālās attīstības ministrija, Peldu iela 25, Rīga, LV-1494, Latvija;

35.1.2. konkursa nosaukumu – "Siltumnīcefekta gāzu emisijas samazināšana transporta sektorā – atbalsts elektromobiļu un to uzlādes infrastruktūras ieviešanai";

35.1.3. projekta iesniedzēja nosaukumu un adresi;

35.1.4. norādi "Neatvērt pirms vērtēšanas uzsākšanas";

35.2. elektroniska dokumenta formā, nosūtot elektroniski uz atbildīgās iestādes elektroniskā pasta adresi, kas minēta konkursa sludinājumā, iekļaujot norādi „Neatvērt pirms vērtēšanas uzsākšanas”.

36. Atbildīgā iestāde izskata tos projektu iesniegumus, kuri ir iesniegti atbildīgajā iestādē (personīgi vai elektroniski) vai nodoti pasta iestādē (pasta zīmogs) līdz konkursa sludinājumā norādītā termiņa beigām.

37. Atbildīgā iestāde projekta iesnieguma iesniegšanas laiku nosaka saskaņā ar šādiem nosacījumiem:

37.1. ja projekta iesniegumu sūta pa pastu, par tā iesniegšanas laiku uzskata pasta zīmogā norādīto nosūtīšanas datumu;

37.2. ja projekta iesniegumu iesniedz personīgi, par tā iesniegšanas laiku uzskata atbildīgās iestādes spiedogā norādīto projekta iesnieguma saņemšanas datumu;

37.3. ja projekta iesniegumu iesniedz elektroniska dokumenta formā, par tā iesniegšanas brīdi uzskata laiku, kad projekta iesniegums ir nosūtīts pa elektronisko pastu.

38. Ja projekta iesniegumu saņem pēc projektu iesniegumu iesniegšanas termiņa beigām, atbildīgā iestāde informē projekta iesniedzēju par vietu un laiku, kad projekta iesniegumu neatvērtu var saņemt atpakaļ.

39. Atbildīgā iestāde reģistrē projektu iesniegumus, piešķir tiem identifikācijas numurus un 14 darbdienu laikā pēc projektu iesniegumu iesniegšanas termiņa beigām rakstiski paziņo projekta iesniedzējam projekta iesnieguma identifikācijas numuru. Ja projekta iesniedzējs projekta iesniegumu iesniedz personīgi, projekta iesnieguma identifikācijas numurs tiek piešķirts uzreiz un paziņots projekta iesniedzējam.

VII. Projekta iesnieguma vērtēšana un lēmuma pieņemšana par finansējuma piešķiršanu

40. Projektu iesniegumu izskatīšanai un vērtēšanai atbildīgā iestāde izveido projektu iesniegumu vērtēšanas komisiju (turpmāk – vērtēšanas komisija).

41. Vērtēšanas komisijas izveidošanas un darbības kārtību nosaka vērtēšanas komisijas nolikums. Vērtēšanas komisijas sastāvu un nolikumu apstiprina ar atbildīgās iestādes rīkojumu.

42. Vērtēšanas komisijā ietilpst trīs atbildīgās iestādes pārstāvji un pa vienam pārstāvim no Ekonomikas ministrijas un Satiksmes ministrijas. Vērtēšanas komisiju vada atbildīgās iestādes pārstāvis.

43. Projekta iesniegumu administratīvo vērtēšanu veic atbilstoši precizējamiem un neprecizējamiem administratīvās vērtēšanas kritērijiem, kas noteikti šo noteikumu 3. pielikumā, katrai šo noteikumu 7.punktā noteiktajai aktivitātei atsevišķi. Administratīvās vērtēšanas kritērijus vērtē ar "Jā" vai "Nē", vai "NA" ("Jā"–atbilst, "Nē"– neatbilst, "NA" – nav attiecināms) šādā secībā:

43.1.  vispirms vērtēta projekta iesnieguma atbilstību šo noteikumu 3. pielikuma 1. vai 2. tabulas 1. punktā minētajiem kritērijiem.  Ja projekta iesniegums neatbilst kaut vienam no šiem kritērijiem, vērtēšanu neturpina;

43.2. ja projekta iesniegums atbilst visiem šo noteikumu 3. pielikuma 1. vai 2. tabulas 1. punktā minētajiem kritērijiem, vērtē tā atbilstību šo noteikumu 3. pielikuma 1. vai 2. tabulas 2., 3. un 4. punktā minētajiem kritērijiem.

44. Ja projekta iesniegumā ir norādītas vairākas uzlādes stacijas, katru uzlādes staciju vērtē atsevišķi. Ja kāda no iepriekš minētajām uzlādes stacijām nav atbilstoša administratīvās vērtēšanas kritērijiem vai saskaņā ar kvalitātes vērtēšanas rezultātiem nevar saņemt finansējumu, projekta iesniegums netiek uzskatāms par noraidāmu.

45. Ja tiek konstatēta neatbilstība vienam vai vairākiem šo noteikumu 3. pielikumā minētajiem precizējamiem administratīvās vērtēšanas kritērijiem, tai skaitā arī aritmētiskas kļūdas, atbildīgā iestāde rakstiski informē projekta iesniedzēju par konstatētajām neatbilstībām un aicina projekta iesniegumu precizēt atbilstoši šādiem nosacījumiem:

45.1. projekta iesnieguma precizēšanas termiņš ir 10 darbdienas no dienas, kad saņemta atbildīgās iestādes infor­mācija par projekta iesnieguma neatbilstību administratīvās vērtēšanas kritērijiem;

45.2. projekta iesnieguma precizēšanas laikā projekta iesniedzējs nepalielina finanšu instrumenta attiecināmo izmaksu summu.

46. Ja tiek konstatēta neatbilstība vienam vai vairākiem šo noteikumu 3. pielikumā minētajiem neprecizējamiem administratīvās vērtēšana kritērijiem, atbildīgā iestāde pieņem lēmumu par projekta iesnieguma noraidīšanu.

47. Ja projekta iesniedzējs atbildīgās iestādes noteiktajā termiņā iesniedz precizētu projekta iesniegumu, to vērtē atkārtoti atbilstoši administratīvās vērtēšanas kritērijiem, nosakot, vai projekta iesniegums atbilst noteiktajām prasībām un ir virzāms vērtēšanai atbilstoši kvalitātes vērtēšanas kritērijiem.

48. Ja projekta iesniedzējs atbildīgās iestādes noteiktajā termiņā neiesniedz precizētu projekta iesniegumu vai pēc atkārtotas vērtēšanas projekta iesniegums neatbilst vienam vai vairākiem administratīvās vērtēšanas kritērijiem, atbildīgā iestāde pieņem lēmumu par projekta iesnieguma neatbilstību administratīvās vērtēšanas kritērijiem un iesnieguma noraidīšanu.

49. Ja finanšu instrumenta kopējais pieprasītais finansējums nepārsniedz šo noteikumu 4. punktā noteikto summu, projekta iesnieguma vērtēšanu atbilstoši kvalitātes kritērijiem neveic un finansējumu piešķir visiem projektiem, kas atbilst administratīvās vērtēšanas kritērijiem. Ja finanšu instrumenta kopējais pieprasītais finansējums pārsniedz šo noteikumu 4. punktā minēto summu un projekta iesniegums atbilst visiem administratīvās vērtēšanas kritērijiem, tas ir virzāms kvalitātes vērtēšanai atbilstoši šo noteikumu 50., 51., 52. un 53. punktā minētajiem nosacījumiem.

50. Projekta iesnieguma kvalitāti vērtē katrai šo noteikumu 7.punktā minētajai aktivitātei atsevišķi atbilstoši kvalitātes vērtēšanas kritērijiem, kas noteikti šo noteikumu 4. pielikuma 2. un 3.punktā.

51. Projekta iesnieguma kvalitātes vērtēšanas laikā vērtēšanas komisija pieaicina ekspertus, kas sagatavo priekšlikumus vērtēšanas komisijai projektu iesniegumā iesniegto uzlādes staciju vietu ranžējumam, ņemot vērā satiksmes plūsmas, vietas pieejamību un attālumu no citas attiecīgajā teritorijā pieteiktas uzlādes stacijas:

51.1. kā kopīgu sarakstu par visām iesniegtajām uzlādes stacijām;

51.2. katras šo noteikumu 4. pielikuma 1. punktā norādītās teritorijas ietvaros.

52. Pēc projektu iesniegumu vērtēšanas atbilstoši kvalitātes vērtēšanas kritērijiem vērtēšanas komisija sarindo projektu iesniegumus dilstošā secībā atbilstoši iegūtajam punktu skaitam.

53. Ja vairāki projektu iesniegumi ir saņēmuši vienādu punktu skaitu, tad prioritāte ir uzpildes stacijai ar augstāku ranžējumu, kas noteikts atbilstoši šo noteikumu 51.punktam, ja projekta iesniedzējs vēlas īstenot projektu atbilstoši šo noteikumu 7.2.apakšpunkta nosacījumiem.

54. Atbildīgā iestāde pieņem lēmumu par projekta iesnieguma apstiprināšanu, pamatojoties uz vērtēšanas komisijas atzinumu, ja ir izpildīti šādi nosacījumi:

54.1. projekta iesniegums atbilst visiem administratīvās vērtēšanas kritēri­jiem;

54.2. projekta iesniegumā paredzēto projekta aktivitāšu īstenošanai pēc sarindošanas šo noteikumu 52. punktā minētajā secībā, ņemot vērā arī šo noteikumu 53. punktā minētos nosacījumus, ir pietiekams finansējums atbilstoši šo noteikumu 4. punktam.

55. Lai nodrošinātu projektu ieviešanu atbilstoši šo noteikumu prasībām, atbildīgā iestāde var pieņemt lēmumu par projekta iesnieguma apstiprināšanu ar nosacījumu, kas jāizpilda, lai projekta iesniedzējs varētu noslēgt projekta līgumu, ja jāprecizē projekta iesniegums atbilstoši šo noteikumu 10.punktā minētajam nosacījumam.

VIII. Projekta līguma noslēgšanas un ieviešanas nosacījumi

56. Atbildīgā iestāde pēc tam, kad ir pieņemts lēmums par projekta iesnieguma apstiprināšanu vai noraidīšanu, nosūta attiecīgo lēmumu projekta iesniedzējam. Ja iesniegums ir apstiprināts, projekta iesniedzēju uzaicina noslēgt projekta līgumu ar atbildīgo iestādi un VIF.

57. Projekta iesniedzējs 20 darbdienu laikā pēc tam, kad saņemts atbildīgās iestādes lēmums par projekta iesnieguma apstiprināšanu, noslēdz projekta līgumu.

58. Ja projekta iesniedzējs nenoslēdz projekta līgumu 20 darbdienu laikā no dienas, kad saņemts atbildīgās iestādes lēmums par projekta iesnieguma apstipri­nāšanu vai neizpilda šo noteikumu 60.punktā minētos nosacījumus, projekta iesniedzējs zaudē tiesības slēgt minēto līgumu, izņemot:

58.1. gadījumu, ja projekta iesniedzēja līdzfinansējums tiek nodrošināts saskaņā ar šo noteikumu 67.1.apakšpunktu. Ja šo noteikumu 67.1.apakšpunktā minētajā kārtībā finansējums netiek nodrošināts 40 darba dienu laikā, projekta iesniedzējs zaudē tiesības slēgt projekta līgumu;

58.2. šo noteikumu 10.punktā minēto gadījumu. Ja šo noteikumu 55.punktā minētā lēmuma nosacījums netiek izpildīts 20 darbdienu laikā no lēmuma saņemšanas dienas, projekta iesniedzējs zaudē tiesības slēgt projekta līgumu.

59. Ja šo noteikumu 58. punktā minēto iemeslu dēļ projekta līgums ar projekta iesniedzēju netiek noslēgts, atbildīgā iestāde un VIF slēdz projekta līgumu ar to iesnieguma iesniedzēju, kura iesniegums ir ieguvis nākamo augstāko punktu skaitu atbilstoši kvalitātes vērtēšanas kritērijiem, ja finanšu instrumenta finansējuma atlikums ir pietiekams šāda projekta finansēšanai vairāk kā 50% apmērā atbilstoši šo noteikumu 4.punktam.

60. Projekta iesniedzējam pēc atbildīgās iestādes lēmuma par projekta iesnieguma apstiprināšanu saņemšanas ir pienākums:

60.1. 10 darbdienu laikā informēt VIF par bankas konta rekvizītiem, kas tiks izmantoti ar projekta īstenošanu saistītajos maksājumos. Ja projekta iesniedzējs ir Latvijas Republikas tiešās vai pastarpinātās pārvaldes iestāde vai atvasināta publiska persona, tad projekta iesniedzējam jāatver norēķinu konts Valsts kasē atbilstoši normatīvajiem aktiem par budžetu un finanšu vadību;

60.2. līdz projekta līguma noslēgšanas dienai VIF iesniegt rakstveida līgumu par zemes lietošanas tiesībām vismaz uz pieciem gadiem šo noteikumu 7.2.apakšpunktā minētās aktivitātes īstenošanai, ja zemes lietošanas tiesības nav nostiprinātas zemesgrāmatā līdz projekta iesniegumu iesniegšanas termiņa beigām.

61. Finansējuma saņēmējs mēneša laikā pēc projekta līguma noslēgšanas dienas:

61.1. VIF iesniedz lēmumu par kredītresursu vai citu finanšu līdzekļu (ja tādus ir paredzēts piesaistīt) piešķiršanu projektam, norādot projektam piešķiramā finansējuma apmēru, ja minētais dokuments nav pievienots projekta iesnie­gumam (nav attiecināms uz fiziskām personām);

61.2. ja finansējuma saņēmējs vēlas īstenot šo noteikumu 7.2.apakšpunktā minēto aktivitāti, slēdz līgumu ar centralizētā iepirkuma, kas minēts šo noteikumu 8.punktā, uzvarētājiem par:

61.2.1. uzlādes stacijas piegādi, montāžu un apkalpošanu divu gadu laikā pēc uzlādes stacijas uzstādīšanas;

61.2.2. pieslēgšanu sadales elektriskajam tīklam, kas atbilst šo noteikumu 15.3.apakšpunkta nosacījumiem.

62. Visus projekta ietvaros veiktos izdevumus finansējuma saņēmējs pamato ar grāmatvedības attaisnojuma dokumentiem.

63. Lai nodrošinātu projekta publicitāti, finansējuma saņēmējs:

63.1. pēc projekta īstenošanas izvieto elektromobilī vai uzlādes stacijā finanšu instrumenta marķējumu saskaņā ar projekta līgumā noteiktajām prasībām;

63.2. projekta īstenošanas laikā organizē vismaz vienu pasākumu, kurā tas informē sabiedrību par projekta aktivitātēm un rezultātiem, tai skaitā par ietekmi uz vidi (nav attiecināms uz fiziskām personām).

64. Ja finansējuma saņēmējs plāno realizēt šo noteikumu 7.2.apakšpunktā minēto aktivitāti,  projekta īstenošanas laikā par katru mēnesi līdz sekojošā mēneša divdesmitajam datumam tas iesniedz VIF pārskatu par projekta īstenošanas progresu (turpmāk – starpposma pārskats), kas sagatavots atbilstoši projekta līgumam pievienotajai veidlapai.

65. Ja finansējuma saņēmējs konstatē, ka projektā paredzētās aktivitātes nav iespējams veikt termiņā, kas ir noteikts projekta līgumā, tam ne vēlāk kā vienu mēnesi līdz minētajā līgumā noteiktā termiņa beigām ir tiesības pieprasīt projekta īstenošanas termiņa pagarinājumu. Šādā gadījumā finansējuma saņēmējs iesniedz VIF iesniegumu, norādot apstākļus, kas kavē projekta īstenošanu (piemēram, elektromobiļu piegādes termiņš, ko iepriekš nebija iespējams paredzēt). Pēc minētā iesnieguma izskatīšanas izdara grozījumus projekta līgumā, pagarinot projekta īstenošanas termiņu uz laiku, kas nav ilgāks par trim mēnešiem. Grozījumus projekta līgumā par aktivitātes īstenošanas termiņa pagarinājumu drīkst izdarīt vienu reizi.

66. Finansējuma saņēmējs 20 darbdienu laikā pēc projekta līgumā paredzēto aktivitāšu pabeigšanas iesniedz VIF pārskatu par visu projekta īstenošanas periodu (turpmāk – noslēguma pārskats), kas sagatavots atbilstoši projekta līgumam pievienotajai veidlapai.

IX. Finansējuma saņēmējam pieejamie maksājumi un   
maksāšanas kārtība

67. Ja finansējuma saņēmējs ir valsts budžeta iestāde:

67.1. līdzfinansējumu nodrošina no valsts budžeta un maksājumus veic no līdzekļiem, kas finanšu instrumenta projekta īstenošanai paredzēti tās ministrijas budžetā, kuras padotībā ir attiecīgā valsts budžeta iestāde. Finanšu instrumenta finansējuma daļu projekta īstenošanai plāno kā saņemto transfertu no atbildīgās iestādes atsevišķā budžeta programmā vai apakšprogrammā;

67.2. atbildīgā iestāde veic maksājumus avansā un pārskaita finansējuma daļu uz finansējuma saņēmēja projekta kontu, pamatojoties uz VIF atzinumu par finansējuma saņēmēja iesniegtajiem pasūtījuma izpildītājiem apmaksai sagatavotiem dokumentiem.

68. Finansējuma saņēmējam, kas nav valsts budžeta iestāde, ir pieejami šādi maksājumu veidi:

68.1. avansa maksājums līdz 50 % no projektam apstiprinātā finanšu instru­menta finansējuma summas, ja tiek ievērotas šo noteikumu 69. punktā minētās prasības;

68.2. viens vai vairāki starpposma maksājumi, kuri kopsummā ar avansa maksājuma summu nepārsniedz 90 % no projektam apstiprinātās finanšu instrumenta finansējuma summas, ja projekta iesniedzējs plāno īstenot šo noteikumu 7.2.apakšpunktā minēto aktivitāti;

68.3. noslēguma maksājums, kas kopsummā ar finansējuma saņēmējam izmaksāto avansa maksājumu un starpposmu maksājumiem, nepārsniedz projektam apstiprinātā finanšu instrumenta finansējuma summu.

69. Finansējuma saņēmējs, kas nav valsts budžeta iestāde un fiziskā persona, atbilstoši šo noteikumu 68.1. apakšpunktam avansa maksājumu var saņemt, ja tas:

69.1. iesniedzis VIF maksājuma pieprasījumu, kas sagatavots atbilstoši projekta līgumam pievienotajam paraugam;

69.2. komersantu gadījumā – iesniedzis VIF kredītiestādes avansa maksājuma garantijas vēstuli par pilnu avansa summu, kura izsniegta par labu atbildīgajai iestādei, un kredītiestādes garantijas termiņš nav īsāks par projekta īstenošanas termiņu, kā arī satur nosacījumus par līdzekļu atmaksāšanu pēc pirmā pieprasījuma un par garantijas termiņa pagarināšanas iespēju.

70. Finansējuma saņēmējs, kas plāno īstenot šo noteikumu 7.2.apakšpunktā minēto aktivitāti un kas nav valsts budžeta iestāde, starpposma mak­sājumu var saņemt ne biežāk kā vienu reizi mēnesī, ja:

70.1. tas ir iesniedzis VIF starpposma maksājuma pie­prasījumu un pievienojis darbu izpildi, kā arī to apmaksu apliecinošus dokumentus, kas noteikti projekta līgumā;

70.2. tas ir iesniedzis VIF starpposma pārskatu par iepriekšējo mēnesi, un VIF to ir apstiprinājis;

70.3. starpposma maksājuma pieprasījumā iekļautās izmaksas ir attiecināmas un atbilst šajos noteikumos minētajām prasībām;

70.4. visus ar projektu saistītos maksājumus tas ir veicis vai saņēmis projekta kontā.

71. Finansējuma saņēmējs, kas nav valsts budžeta iestāde, var saņemt noslēguma maksājumu, ja:

71.1. tas ir iesniedzis VIF noslēguma maksājuma pie­prasījumu un pievienojis darbu izpildi un to apmaksu apliecinošus dokumentus, kas noteikti projekta līgumā;

71.2. tas ir iesniedzis VIF noslēguma pārskatu, un VIF to ir apstiprinājis;

71.3. noslēguma maksājuma pieprasījumā iekļautās izmaksas ir attiecināmas un atbilst šajos noteikumos minētajām prasībām;

71.4. visus ar projektu saistītos maksājumus tas ir veicis vai saņēmis projekta kontā;

71.5. tas ir īstenojis visas projektā plānotās aktivitātes atbilstoši projekta mērķim un sasniedzamajiem rezultātiem.

**X. Finansējuma saņēmēja atbildība par projekta rezultātiem**

72. Ne mazāk kā piecus gadus pēc projekta īstenošanas finansējuma saņēmējs:

72.1. nodrošina projekta rezultātā iegādāto elektromobiļu un uzlādes staciju ekspluatāciju, elektromobiļu apdrošināšanu pret zaudējumiem un bojājumiem (*KASKO apdrošināšana*);

72.2. neveic elektromobiļu pārreģistrāciju citās valstīs.

73. Finansējuma saņēmējs vismaz 10 gadus pēc projekta līguma termiņa beigām glabā visu ar projekta īstenošanu saistīto dokumentāciju un, ja nepieciešams, to uzrāda finanšu instrumenta pārstāvjiem projekta īstenošanas laikā un pēc noslēguma maksājuma saņemšanas.

74. Piecus gadus pēc projekta īstenošanas termiņa beigām finansējuma saņēmējs katru gadu veic projekta rezultātu monitoringu un līdz nākamā gada 31. janvārim iesniedz VIF projekta rezultātu monitoringa pārskatu (turpmāk – monitoringa pārskats) atbilstoši projekta līgumam pievienotajam paraugam.

75. Atbildīgai iestādei un VIF ir tiesības projekta starpposma pārskata vai noslēguma pārskata vērtēšanas laikā, kā arī piecus gadus pēc projekta īstenošanas termiņa beigām pārbaudīt starpposma pārskatā, noslēguma pārskatā, projekta līgumā un monitoringa pārskatā sniegto informāciju, apsekojot projekta īstenošanas vietu vai apskatot elektromobili, un finansējuma saņēmējs nodrošina piekļuvi.

76. Ja VIF piecu gadu laikā pēc projekta īstenošanas konstatē, ka finansējuma saņēmējs nenodrošina šo noteikumu 72.1.apakšpunktā minēto prasību izpildi, VIF rakstiski informē par to finansējuma saņēmēju un atbildīgo iestādi.

77. Finansējuma saņēmējs 20 darba dienu laikā pēc šo noteikumu 76.punktā minētās informācijas saņemšanas novērš konstatētās neatbilstības šo noteikumu 72.1.apakšpunktā minētajām prasībām un rakstiski informē VIF par veiktajiem pasākumiem.

78. Ja finansējuma saņēmējs neizpilda šo noteikumu 77.punktā minētās prasības vai arī nenodrošina šo noteikumu 72.2.apakšpunkta noteikto prasību izpildi, VIF rakstiski informē finansējuma saņēmēju un atbildīgo iestādi par visu finansējuma saņēmējam izmaksāto un atgūstamo finanšu instrumenta finansējumu. Atbildīgā iestāde pieņem lēmumu par projektam izmaksāto finanšu instrumenta līdzekļu atzīšanu par neattiecināmiem un finanšu instrumenta līdzekļu atgūšanu proporcionāli elektromobiļa vai uzlādes stacijas ekspluatācijas laikam. Atgūstamajiem līdzekļiem piemēro Eiropas Centrālās bankas refinansēšanas likmi, kas ir spēkā dienā, kad pieņemts lēmums par līdzekļu atgūšanu.

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

Vīza:

Valsts sekretārs G. Puķītis

*19.03.2012. 12:55*

*Gomančenko*

*67026568*

[*Veronika.Gomancenko@varam.gov.lv*](mailto:Veronika.Gomancenko@varam.gov.lv)